  Майя Бывальцева Туннэ, 19-тӥ коньывуонэ, Удмуртиысь калыкъёслэн эшъяськон юртазы Россиысь улосвылъёсын удмурт движениез азинтонлы сӥзем улосвылкуспо форум ортчиз. Удмурт кылэз, лулчеберетэз но сям-йылолъёсты утён но азинтон ласянь сюлмаськонъёссы но вормонъёссы сярысь вераськонэ Татарстанысь, Башкортостанысь, Киров но Свердловск улосвылъёсысь, Пермь шаерысь удмурт азьветлӥсьёс вуизы. Кызьы вераз ивортодэтъя «Удмуртия» агентстволы элькунысьтымы камсьӧр удмуртъёслэн огазеяськонзылэн кивалтӥсез Флюра Чибышева, таӵе пумиськонъёс кулэ пӧртэм улосвылъёсын улӥсь калыкмылэсь кусыпъёссэ юнматон понна кулэ. «Соос асьсэ пуртыын гинэ медаз пӧзе. Асьсэ улосвылазы гинэ ӧвӧл, улосвылкуспо ужрадъёсы потэмзы мед луоз. Шуом, удмурт кылъя дышетӥсьёсын конференци ортчыто, школаослэн кивалтӥсьёссы ужан амалъёсынызы тодмато. Баесь ёросъёсын гурт поселениослэн кивалтӥсьёссы туж ӟеч нуыны быгато ужъёссэс, адӟымон. Кин лябгес, соосты бордазы кыскыны кулэ, удмуртлэн данэз но дуныз бадӟым но паськыт мед луоз шуыса», - вера Чибышева. Солэн кылъёсызъя, кылем арын та выллем пумиськонэ дышетӥсьёс, школаослэн кивалтӥсьёссы, лулчеберет удысын ужасьёс, мер огазеяськонъёслэн азьветлӥсьёссы вуылӥзы. Тодматскон улсын сюлмаськонъёссэс шараязы, тазьы ваче кенешонъёсты арлы быдэ радъяны вераськизы. Со сяна, таӵе пумиськонъёсы муниципал кылдытэтъёслэсь тӧрооссэс но ӧтьыны ӵектӥзы, угось одӥг ужрад но соостэк уг ортчы. Форуме 50 пала адями люкаськиз. Но ӧз лыктэ, кылсярысь, Томск улосвылысь удмуртъёс. Шараяськиз одӥгез сюлэмшугъяськытӥсь ужпум: кузь сюрес вылэ потыны коньдонэн юрттӥсь ӧвӧл. Улосвылъёс сюрес понна ке но уксё мед сётысалзы, та ласянь кивалтӥсьёсын одно кенешыны кулэ, шуэ Флюра Чибышева. Форумлэн пленарной кенешоназ Удмуртиысь йӧскалык политикая но дышетонъя но тодосъя министерствоослэн ыстэм муртъёссы, Калыкъёслэн эшъяськон юртысьтызы ӧнерчиос, Кун Кенешлэн депутатэз, «Удмурт Кенеш» огазеяськонлэн тӧроез Татьяна Ишматова пыриськизы. Йӧскалык огазеяськонлэн кивалтӥсез люкаськемъёслы сюлмо луэмзы понна тау кариз но лэчыт ужпумъёсты ӵошен сэрттыны-пертчыны ӧтиз. Озьы ик Татьяна Ишматова дышетӥсьёсты но анай-атайёсты туж сюлмаськытӥсь ужпумъя оскон сётӥз – ар пумозь удмурт кылъя учебникъёс федерал перечене пыртэмын луыны быгатозы. Тодэ вайытом, али соос лыдметэ шедьымтэ, соин ик дышетӥсьёс катэз тӥяса ужано луо. Пленарной кенешон бере люкаськемъёс нимаз секциосъя люкиськизы. Отын кык кылэз тодӥсь пиналъёсын ужан амалъёс, егитъёслэсь ӵектонъёссэс улонэ пыӵатыны луонлыкъёс, калык лулчеберетэз утёнын клубъёслэн интызы сярысь вераськизы. Нимаз кенешон гурт поселениослэн кивалтӥсьёссы понна ортчиз.  Тегъёс: Ижкар Удмуртия форум удмуртъёс Мерлык  